Radebe, Hanekom sit ook nou hand by met beleggers | Netwerk24
Jeff RadebeFoto: Elvira Wood
Pres. Cyril Ramaphosa het drie nuwe afgevaardigdes aangestel om hom te help om $100 miljard se beleggings na die land te lok.
Jeff Radebe, voormalige minister van energie, is aangestel om beleggings in die olie- en gassektor te lok, terwyl Derek Hanekom, voormalige minister van toerisme, ook op dié sektor sal fokus.
Die presidensie het dié aanstellings Maandagaand in ’n verklaring aangekondig.
Elizabeth Thabethe, die huidige adjunkminister van toerisme, sal vir Hanekom bystaan.
’n Beleggingsberaad word Dinsdag in Sandton gehou. Dit duur tot Donderdag.
Die beraad is juis daarop gemik om nog beleggers na die land te lok.
Ramaphosa het ook ’n kantoor wat op beleggings en infrastruktuur sal fokus, gestig.
Kgosientso Ramokgopa, voormalige LUR vir ekonomiese ontwikkeling in Gauteng, sal aan die hoof hiervan staan.
Meer oor: Jeff Radebe | Derek Hanekom | Cyril Ramaphosa | Beleggingsberaad